REFERAT FRA MØTE I PROGRAMRÅDET I SPESIALPEDAGOGIKK
16. januar 2008
Tilstede: Peer Møller Sørensen, Kirsti Lauvås, Nina Dalby, Sigurd Hasle (ref.), Steinar Theie, Ida Ambjørnsen (stud.rep),  Elisabeth Ellefsrud (stud.rep)
 

Saker: 
1. Godkjenning av referat fra siste møte 
Referatet godkjent.

2. Godkjenning av dagsorden 
Dagsorden godkjent, ingen saker ved eventuelt

3. Orienteringssak: Om  videre arbeid med WISC
Orientering fra Masterteamet om hvordan vi kan fortsette å tilby WISC. Nye rettighetshavere kan føre til at ISP mister rettigheten til å utdanne studenter i WISC-testene. Ett problem kan være at vi uteksaminerer for mange. Ett mulig forslag er en ny struktur på masterprogrammet, med to ”linjer”, en med forkunnskapskrav bachelor/evt. SPED3000  med 3 - 4 fordypninger, og en ”linje” basert på dagens Spesifikke lærevansker-linje, men  uten testkurs, og primært rettet mot lærer/førskolelærere. 


4. Orienteringssak: Opptaksreglement for Masterprogrammet 
Instituttet har fått en forespørsel om hvordan vi stiller oss til evt innpass til vår master fra studenter med bachelor i tegnspråk og tolking. Siden de ikke har noe pedagogikk/spesialpedagogikk i sin utdanning, er det ikke aktuelt å innpasse de direkte inn på masterprogrammet. Alternativer er at de innpasses til andre år (som om de hadde grunnfag/UTVIT1000), evt tredje år/SPED3000 (på linje med vernepleiere/sosionomer/bachelor i pedagogikk).  Det vil være naturlig å høre hva Programrådet for Tegnspråk og tolking mener om denne saken. 

5.  UTVIT1000 forslag til ny struktur 
Forslag fra PFI om å endre strukturen på UTVIT1000 fra dagens 20 + 20 sp, til 30 +10, med UTVIT1001 Innføring i utdanningsvitenskap på 30 studiepoeng alene i første semester, og UTVIT1100 Utdanningsvitenskap som forskningsdisiplin på 10 sp sammen med ex.phil/ex.fac i andre semester. 
Enkelte medlemmer i Programrådet mente at det ikke var presentert gode nok faglige argumenter for endringene, at det var den tredje endringen på fire år, at forslagene til endringer hadde kommet uten at de ansvarlige fra ISP hadde vært godt nok involvert og en stilte spørsmålstegn ved å skille forskning og metode helt ut fra de andre UTVIT1000-emnene. 

Argumenter for å vedta endringene gikk på at det var faglige grunner for å samle de tre emnene i et første semester, at endringene vil gi en bedre tilhørighet til faget og fakultetet, at det ville bli en bedre studentgjennomstrømming samt at å si nei vil kunne gi store samarbeidsproblemer med PFI. 

Det lyktes ikke å komme til enstemmighet og saken utsettes til neste Programrådsmøte 18.februar.  

 5 Evt Ingen eventueltsaker  
